Kokki Jyrki Sukulan tuoreen ohjelman osallistujista puolet jättää koko kuvaukset kesken.

Sukulan suojatit -niminen ohjelma alkaa Nelosella huomenna keskiviikkona. Huippukokki Jyrki Sukula haki ohjelmaan 18–24-vuotiaita syrjäytymisvaarassa olevia nuoria, joille halusi antaa niin sanotusti toisen mahdollisuuden.

Sukulan tarkoituksena oli antaa nuorille peruskoulutus ravintola-alan töihin ja auttaa heitä työllistymään neljän kuukauden aikana.

Tämä ei kuitenkaan sujunut suunnitellusti, sillä peräti puolet Jyrki Sukulan kahdeksasta suojatista päätti kauden mittaan, että he eivät halua jatkaa mukana projektissa.

Katso videolta, millaisissa tunnelmissa Sukula on epäonnistuttuaan.

Joukon harveneminen näin rankalla kädellä on valtava pettymys Sukulalle.

– Lähdin tähän hankkeeseen vahvalla uskolla, että pystyn pitämään nämä kaikki kahdeksan. Sitten varauduin henkisesti, että pari saattaa olla, jotka eivät tule käymään loppuun asti.

– Mutta se, että puolet on pudonnut... Mä olen todella, todella pettynyt itseeni. Olisi pitänyt pystyä parempaan. Olisi pitänyt pystyä pitämään tämä jengi paremmin kasassa, Sukula sättii itseään.

Jyrki Sukulan suunnitelmat nuorten suhteen eivät toteutuneet.­

Hän kuvailee olleensa liian optimistinen ja kieltäytyneensä kuuntelemasta itseään viisaampia. Nuoret jättivät saapumatta töihin, tunnelma kiristyi ja ovet paukkuivat.

Sukulan mukaan ohjelmassa nähdään kuitenkin myös selviytymistarinoita ja onnistumisia.

– Näille nuorille, joiden taustat ovat mitä ovat ja joiden elämä on ollut rankkaa ei ole todellakaan helppoa nousta muutamassa kuukaudessa ravintolan keittiöön töihin.

Sukulan suojatit keskiviikkoisin 28.9. alkaen kello 21 Nelosella. Sekä Nelonen että Ilta-Sanomat kuuluvat Sanoma-konserniin.